壽雲岫以所畫壽星爲喻
作者：方一夔
朝代：宋

paragraphs: 吳山多金堂，我來訪仙真。
神交若有契，邂逅見主人。
浮雲白步障，老松青承塵。
從以香嚴髫，環以瓊樹春。
仙人坐盤石，杯勸三五巡。
果苞武陵秀，木爇占城珍。
幾見蓬海沙，不數上古椿。
問從何處來，騎鹿來秋旻。
謂是老人瑞，游戲葛水濱。
容我野服見，間簉西閣賓。
再拜上祝辭，慇懃寄千諄。
一祝等龜鶴，再祝生麒麟。
語罷却復進，罄折問養神。
隨之上南極，放牧雲漢津。